बांग्लादेश में इन दिनों एक फतवे पर चर्चा गर्म है। इस फतवे ने न सिर्फ महिलाओं बल्कि पुरुषों को भी सकते में डाल दिया है। चटगांव के फिरोजपुर इलाके में बारा मस्जिद है। मस्जिद की दीवार पर लिखा है 'इस सड़क पर महिलाओं का आना-जाना वर्जित है।' यानी इस सड़क पर महिलाएं नहीं चल सकती हैं क्योंकि सड़क के किनारे मस्जिद है। इस सड़क की रखवाली का जिम्मा है एक रिटायर्ड सैनिक सत्तार पर, जो लाठी लेकर पिछले एक महीने से सड़क की रखवाली कर रहे हैं। सत्तार खुद को पीर बताते हैं। इसी सड़क पर इलाके का डाकघर और कुछ लोगों के अपने घर भी हैं। अस्पताल के लिए भी इसी सड़क से होकर जाना होता है। किसी महिला की समझ में ये नहीं आ रहा है कि आखिर वो डाकघर या अस्पताल कैसे जाए? अपने घर का जरुरी सामान खरीदने बाज़ार कैसे जाए? कुछ अखबारों के मुताबिक अगर कोई महिला इस फतवे को नज़रअंदाज़ करते हुए सड़क पर निकलती है तो उसे धमकाया जाता है। स्कूल जानेवाली लड़कियों पर फब्तियां कसी जाती है। अच्छा है कि इस फतवे का दायरा बहुत सीमित है लेकिन अगर ये फिरोजपुर की बारा मस्जिद से निकल कर दुनिया के दूसरे हिस्सों में भी पहुंच जाए तो महिलाओं के एक बड़े वर्ग का सड़कों पर निकलना ही दुर्भर हो जाए? अभी ज्यादा दिन नहीं हुए जब मलयेशिया में एक इस्लामी संगठन ने मुस्लिम समुदाय के लोगों पर योग करने पर रोक लगा दिया था। इनका तर्क था कि योग के दौरान कसरत के अलावे कुछ खास तरह की पूजा और मंत्रोच्चारण होता है, जो मुसलमानों के लिए प्रतिबंधित है। बांग्लादेश और मलयेशिया के बाद अब पाकिस्तान की बात। यहां भी अजब-गजब के फतवे जारी होते हैं। हाल ही में तालिबान ने अपनी पकड़ वाले इलाकों में एक फरमान जारी किया। इसमें लोगों से कहा गया कि वह अपनी बेटियों का निकाह आतंकवादियों से करें अथवा गंभीर परिणाम भुगतने के लिए तैयार रहें। पाकिस्तान के नॉर्थ-वेस्ट फ्रंटियर में जबरन निकाह का यह अभियान चल रहा है। ऐसे न जाने कितने फतवे आते-जाते रहते हैं। लेकिन एक बात समझ में नहीं आती कि इस बदलते दौर में भी इस तरह
के फतवे आ कैसे जाते है ? इन्हें जारी करने वालों का मकसद क्या होता है? समाज को ठीक करना या समाज में अपनी अहमियत जताना? इतिहास में मैंने मुगल बादशाह अकबर की कहानी पढ़ी थी...हाल हीं में एक फिल्म आई जोधा-अकबर। दरअसल ये फिल्म अकबर और जोधा के ऊपर है जो उस वक्त की सामाजिक स्थिति को बड़ी अच्छी तरह से बयां करती है। अकबर ने जोधा से विवाह किया, जो राजपूत थी। अकबर के इस फैसले पर भी मुझे लगता है उस दौर में जरुर फतवे जारी हुए होंगे...लेकिन फतवा जारी करनेवालों में इतनी हिम्मत नहीं होगी की वो शहंशाह से लोहा लें या अकबर की आवाज के सामने उनकी आवाज़ को बल मिल सके। लेकिन शहंशाह की जगह कोई आम आदमी होता तो उसका क्या हाल होता सोचा जा सकता है! जितनी दुनिया एक हज़ार साल में नहीं बदली उतनी करीब सौ साल में बदली है...जितनी सौ साल में नहीं बदली उतनी दस साल में बदली है...और अब तो गति काफी तेज़ हो गई है। समय वक्त को पहचाने और उसके मुताबिक आगे बढ़ने का है...समाज़ को आगे ले जाने का है ...पीछे धकेलने का नहीं !
Monday, January 12, 2009
मंदी की मार से क्या आदमी...क्या जानवर सभी परेशान हैं। भारत में सत्यम डूबी मंदी के चक्कर में...अमेरिका में 26 लाख लोगों की नौकरी गई मंदी के चक्कर में...यूरोप में लाखों लोगों की रोजी-रोटी गई मंदी के चक्कर में...तनख्वाह कम हो रही है मंदी के चक्कर में...नौकरियों से निकालने का सिलसिला जारी है- सब मंदी के चक्कर में। आर्थिक विकास का बुलबुला अब फूट चुका है। अब हर कोई भगवान से यही प्रार्थना कर रहे हैं- ये प्रभु इस मंदी से उबारो। मंदी का असर जिम्बाब्वे में तो इस कदर है कि वहां सैनिकों को खाने के लिए हाथी का मांस दिया जा रहा है यानी खाना तक देने के लिए पैसे नहीं हैं। हाथी का मांस दिए जाने के दो कारण हैं। एक तो हाथी का मांस वहां बहुत सस्ता है और दूसरा जिम्बाब्वे में हाथी आसानी से अपलब्ध हैं। कुछ दिनों पहले बीबीसी की वेब साइट पर जिम्बाब्वे में सैनिकों के खाने में हाथी का मांस दिए जाने की खबर छपी थी। एक अनुमान के मुताबिक जिम्बाब्वे में करीब एक लाख हाथी हैं और यह संख्या इतनी अधिक है कि आर्थिक संकट झेल रहे ज़िम्बाब्वे के जंगलों में इन्हें रखना कठिन साबित हो रहा है। हाथी का मांस परोसे जाने का सिलसिला पिछले साल जून में शुरु हुआ लेकिन हाल ही में इसमें बढ़ोत्तरी हुई है। ज़िम्बाब्वे के राष्ट्रीय जंगलों में 45 हज़ार हाथियों को रखने की सुविधा है यानी करीब 55 हज़ार हाथी ज्यादा हैं और यही तादाद वहां परेशानी पैदा कर रही है। जिम्बाब्वे के आर्थिक हालत फटेहाल हैं। जानकारों का कहना है कि देश में कई सरकारी कर्मचारियों की तनख़्वाह तो सिर्फ़ इतनी है कि उतने पैसों में वे घर से दफ्तर तक आना-जाना ही कर सकते हैं। ऐसे में समझा जा सकता है कि जानवरों का क्या हाल होगा? लोग कैसे अपना जीवन-यापन कर रहे होंगे? दुनिया के कुछ और हिस्सों में हो सकता है इससे भी और बदतर हालात हों!